Vrystaatse munisipaliteit wil krag-wanbetalers vasvat(Foto: Twitter) Die Maluti A Phofung-munisipaliteit in die Vrystaat – wat die beleërde kragverskaffer Eskom R2 miljard skuld – sê hy gaan voortaan inwoners en sakeondernemings wat nie hulle rekeninge betaal nie, se krag begin afsny. Die plaaslike owerheid bedien dorpe soos Harrismith en Phuthaditjhaba. Die munisipaliteit het Dinsdag gesê verskeie inwoners en ondernemings peuter met sy infrastruktuur. “Gevolglik het tydelike maatreëls, soos die installering van transformators wat gebruik word om elektrisiteit betroubaar te verskaf, weens die hoë druk op die stelsel nie hond haaraf gemaak nie. Dit word ŉ onbegonne taak vir lojale klante [wat hulle rekeninge betaal] om die hele gemeenskap te dra. Ons kan nie ŉ situasie duld waar net 29,4% van gebruikers betaal, terwyl die oorblywende 70,6% nie bydra nie,” het die munisipaliteit in ŉ verklaring gesê. “Die munisipaliteit het dus geen ander keuse as om inwoners en sakeondernemings wat skuldig is aan onwettige verbindings en peutery se krag af te sny nie. Die raad se beleid sal betalingsooreenkomste reguleer en straf vir oortreders bepaal.” Eskom het in Maart vanjaar laat beslag lê op die munisipaliteit se roerende bates weens onbetaalde skuld van R2,8 miljard. Tien wanbetalende munisipaliteite skuld Eskom ŉ gesamentlike R9 miljard. Drie van dié munisipaliteite is in die Vrystaat.